NEUVOSTON DIREKTIIVI,

annettu 19 päivänä joulukuuta 1991,

vakuutuskomitean perustamisesta (91/675/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 57 artiklan 2 kohdan kolmannen virkkeen,

ottaa huomioon komission ehdotuksen (1),

toimii yhdessä Euroopan parlamentin kanssa (2),

ottaa huomioon talous- ja sosiaalikomitean lausunnon (3),

sekä katsoo, että

hyväksymissään säädöksissä neuvosto siirtää komissiolle toimivallan antamiensa säädösten täytäntöönpanoon,

muuta ensivakuutusta kuin henkivakuutusta ja henkivakuutuksen ensivakuutusta koskevien neuvoston direktiivien soveltamiseksi tarvitaan täytäntöönpanotoimenpiteitä; aika ajoin saattavat etenkin tekniset mukautukset olla tarpeen, jotta voidaan ottaa huomioon vakuutusalan kehittyminen; on aiheellista toteuttaa nämä toimenpiteet menettelystä käytettäessä komissiolle annettua täytäntöönpanovaltaa (4) 13 päivänä heinäkuuta 1987 annetun neuvoston päätöksen 87/373/ETY 2 artiklassa olevaa menettelyä III koskevan vaihtoehdon b menettelytapasääntöjen mukaisesti,

tämän vuoksi on tarpeen perustaa vakuutuskomitea,

vakuutuskomitean perustaminen ei rajoita muita yhteistyön muotoja niiden viranomaisten kesken, jotka valvovat vakuutusyritysten toiminnan aloittamista ja harjoittamista eikä etenkään yhteistyötä vakuutustoimintaa valvovien viranomaisten konferenssissa, jonka erityiseen toimivaltaan kuuluu neuvoston direktiivien täytäntöönpanoa koskevien asiakirjojen laatiminen; tiivis yhteistyö komitean ja konferenssin kesken olisi erityisen hyödyllistä, ja

on suotavaa, että toimivaltaiset viranomaiset ja komissio toimisivat yhteistyössä henkivakuutuksen ensivakuutusta ja muuta ensivakuutusta kuin henkivakuutuksesta koskevia ongelmia tutkittaessa; on aiheellista antaa tämä tehtävä vakuutuskomitealle; lisäksi on huolehdittava, että kyseisen komitean toiminta ja neuvoston säädöksillä perustettujen muiden vastaavanlaisten komiteoiden toiminta yhteensovitetaan,

ON ANTANUT TÄMÄN DIREKTIIVIN:

1 artikla

1. Komissiota avustaa vakuutuskomitea, jäljempänä "komitea", joka muodostuu jäsenvaltioiden edustajista ja jonka puheenjohtajana on komission edustaja.

2. Komitea vahvistaa työjärjestyksensä.

2 artikla

1. Jos neuvosto henkivakuutuksen ensivakuutusta ja muuta ensivakuutusta kuin henkivakuutusta koskevissa säädöksissä siirtää komissiolle valtuudet antamiensa säännösten täytäntöönpanoon, sovelletaan 2 kohdassa säädettyä menettelyä.

2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan sanotussa artiklassa määrätyllä tavalla. Puheenjohtaja ei osallistu äänestykseen.

Komissio päättää suunnitelluista toimenpiteistä, jos ne ovat komitean lausunnon mukaiset.

Jos suunnitellut toimenpiteet eivät ole komitean lausunnon mukaisia tai jos lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.

Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä, jollei neuvosto ole yksinkertaisella enemmistöllä hylännyt mainittuja toimenpiteitä.

3 artikla

1. Komitea tutkii kaikki kysymykset, jotka liittyvät vakuutusta koskevien yhteisön säännösten ja erityisesti ensivakuutusdirektiivien soveltamiseen.

Komissio voi myös kuulla komiteaa uusista esityksistä, joita se aikoo antaa neuvostolle henkivakuutuksen ensivakuutuksen ja muun ensivakuutuksen kuin henkivakuutuksen alalla tapahtuvaa myöhempää yhteensovittamista varten.

2. Komitea ei käsittele yksittäisiä vakuutusyrityksiä koskevia erityiskysymyksiä.

4 artikla

Komitea aloittaa toimintansa 1 päivänä tammikuuta 1992.

5 artikla

Tämä direktiivi on osoitettu kaikille jäsenvaltioille.

Tehty Brysselissä 19 päivänä joulukuuta 1991.

Neuvoston puolesta

Puheenjohtaja

P. DANKERT

(1) EYVL N:o C 230, 15.9.1990, s. 5

(2) EYVL N:o C 240, 16.9.1991, s. 117 ja

EYVL N:o C 305, 25.11.1991

(3) EYVL N:o C 102, 18.4.1991, s. 11

(4) EYVL N:o L 197, 18.7.1987, s. 33